Kommissionens beslutning

af 25. april 2000

om særlige betingelser for import af toskallede bløddyr, pighuder, sækdyr og havsnegle med oprindelse i Den Socialistiske Republik Vietnam

(meddelt under nummer K(2000) 1054)

(EØS-relevant tekst)

(2000/333/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr(1), senest ændret ved direktiv 97/79/EF(2), særlig artikel 9, nr. 3, litra b), og

ud fra følgende betragtninger:

(1) Kommissionen har foretaget en inspektion i Den Socialistiske Republik Vietnam for at undersøge betingelserne for produktion, oplagring og forsendelse af fiskerivarer til EF.

(2) Ifølge Den Socialistiske Republik Vietnams lovgivning har "National Fisheries Inspection and Quality Assurance Center (NAFIQACEN)" ansvaret for sundhedskontrol af toskallede bløddyr, pighuder, sækdyr og havsnegle og for overvågning af de hygiejne- og sundhedsmæssige betingelser for produktionen heraf. Den samme lovgivning giver NAFIQACEN beføjelser til at tillade eller forbyde høstning af toskallede bløddyr, pighuder, sækdyr og havsnegle i visse områder.

(3) NAFIQACEN og dets laboratorier er i stand til effektivt at føre kontrol med, om den gældende lovgivning i Den Socialistiske Republik Vietnam overholdes.

(4) De ansvarlige myndigheder i Den Socialistiske Republik Vietnam har forpligtet sig til regelmæssigt og hurtigt at meddele Kommissionen oplysninger om forekomst af plankton indeholdende toksiner i høstområder.

(5) De ansvarlige myndigheder i Den Socialistiske Republik Vietnam har officielt givet garanti for opfyldelsen af kravene i kapitel V i bilaget til direktiv 91/492/EØF og af krav svarende til dem, som er foreskrevet ved nævnte direktiv for klassificering af produktions- og genudlægningsområder, godkendelse af ekspeditionscentre og rensningsanlæg samt kontrol med folkesundheden og overvågning af produktionen.

(6) Den Socialistiske Republik Vietnam kan optages på listen over tredjelande, der opfylder betingelserne for ligestilling, jf. artikel 9, nr. 3, litra a), i direktiv 91/492/EØF.

(7) Den Socialistiske Republik Vietnam ønsker til EF at eksportere frosne eller forarbejdede toskallede bløddyr, pighuder, sækdyr og havsnegle, som er blevet steriliseret eller varmebehandlet i overensstemmelse med kravene i Kommissionens beslutning 93/25/EØF(3), ændret ved beslutning 97/275/EF(4). Med henblik herpå bør de produktionsområder, hvorfra der kan høstes og til EF eksporteres toskallede bløddyr, pighuder, sækdyr og havsnegle, udpeges.

(8) De særlige importbetingelser bør ikke tilsidesætte beslutninger, der er truffet i henhold til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter(5), senest ændret ved direktiv 95/22/EF(6).

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

"National Fisheries Inspection and Quality Assurance Center (NAFIQACEN) of the Ministry of Fisheries" er den myndighed i Den Socialistiske Republik Vietnam, der er ansvarlig for at kontrollere, at toskallede bløddyr, pighuder, sækdyr og havsnegle opfylder kravene i direktiv 91/492/EØF, og for at attestere dette.

Artikel 2

Toskallede bløddyr, pighuder, sækdyr og havsnegle til konsum med oprindelse i Den Socialistiske Republik Vietnam skal stamme fra et af de godkendte produktionsområder, der er opført i bilaget.

Artikel 3

Denne beslutning er rettet til medlemsstaterne.

Udfærdiget i Bruxelles, den 25. april 2000.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 1.

(2) EFT L 24 af 30.1.1998, s. 31.

(3) EFT L 16 af 25.1.1993, s. 22.

(4) EFT L 108 af 25.4.1997, s. 52.

(5) EFT L 46 af 19.2.1991, s. 1.

(6) EFT L 243 af 11.10.1995, s. 1.

BILAG

>TABELPOSITION>